Kommissionens beslutning

af 6. august 2001

om ændring af beslutning 94/984/EF med hensyn til import af fersk fjerkrækød fra Brasilien

(meddelt under nummer K(2001) 2469)

(EØS-relevant tekst)

(2001/659/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/494/EØF af 26. juni 1991 om dyresundhedsmæssige betingelser for handel inden for Fællesskabet med fersk fjerkrækød og for indførsel heraf fra tredjelande(1), senest ændret ved direktiv 1999/89/EF(2), særlig artikel 11 og 12, og

ud fra følgende betragtninger:

(1) Ved Kommissionens beslutning 94/984/EF af 20. december 1994 om dyresundhedsmæssige betingelser og udstedelse af sundhedscertifikat ved indførsel af fersk fjerkrækød fra tredjelande(3), senest ændret ved beslutning 2001/598/EF(4), indføres der et sundhedscertifikat, der indeholder to forskellige sundhedserklæringer, A og B, som anvendes afhængigt af Newcastle disease-situationen i det pågældende land.

(2) Nogle regioner i Brasilien har tilladelse til at anvende certifikatet med sundhedserklæring A ved eksport af fjerkrækød til EF.

(3) I staten Goiás er der udbrudt Newcastle disease blandt nogle fjerkræflokke, som ikke holdes til erhvervsmæssige formål. Derfor er denne brasilianske region, der har tilladelse til at eksportere fersk fjerkrækød til EF, ikke længere fri for Newcastle disease.

(4) På grundlag af et kontrolbesøg, som Kommissionens tjenestegrene aflagde i Brasilien i oktober 2000 for at vurdere dyresundhedssituationen, og yderligere oplysninger fra de brasilianske myndigheder kan det konkluderes, at de brasilianske foranstaltninger til bekæmpelse af Newcastle disease svarer til dem, der er fastsat i Rådets direktiv 92/66/EØF af 14. juli 1992 om fællesskabsforanstaltninger til bekæmpelse af Newcastle disease(5), senest ændret ved akten vedrørende Østrigs, Finlands og Sveriges tiltrædelse.

(5) Derfor bør der fortsat tillades import af fersk fjerkrækød fra denne region. Der bør derfor foretages en ændring i sundhedserklæring A.

(6) Denne beslutning bør kun omfatte fjerkræarter, der er omfattet af Rådets direktiv 71/118/EØF af 15. februar 1971 om sundhedsmæssige problemer i forbindelse med produktion og afsætning af fersk fjerkrækød(6), senest ændret ved direktiv 97/79/EF(7), og der bør om nødvendigt fastsættes dyresundhedsbetingelser og bestemmelser om udstedelse af sundhedscertifikat for andre fjerkræarter i en særskilt beslutning.

(7) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Del 2, A, i bilag II til beslutning 94/984/EF affattes som angivet i bilaget til nærværende beslutning.

Artikel 2

Denne beslutning gælder for fersk fjerkrækød, som der udstedes certifikat for fra den 1. september 2001.

Artikel 3

Denne beslutning er rettet til medlemsstaterne.

Udfærdiget i Bruxelles, den 6. august 2001.

På Kommissionens vegne

David Byrne

Medlem af Kommissionen

(1) EFT L 268 af 24.9.1991, s. 35.

(2) EFT L 300 af 23.11.1999, s. 17.

(3) EFT L 378 af 21.12.1994, s. 11.

(4) EFT L 210 af 3.8.2001, s. 37.

(5) EFT L 260 af 5.9.1992, s. 1.

(6) EFT L 55 af 8.3.1971, s. 1.

(7) EFT L 24 af 30.1.1998, s. 31.

BILAG

"

>PIC FILE= "L_2001232DA.002102.TIF">

>PIC FILE= "L_2001232DA.002201.TIF">"